SKRIFTLIG FORESPØRGSEL E-3392/02

af Astrid Thors (ELDR) til Kommissionen

(28. november 2002)

Om: Uønskede reklamevinduer i Windows og beskyttelse af personoplysninger i telekommunikationsnet

I løbet af de seneste måneder er de, som anvender Windows-programmer, blevet generet af reklamevinduer, som kommer frem på skærmen. Disse vinduer kommer ikke som e-mail eller via internettet, men kommer ind via brugersystemets bagdør. Sagen er beskrevet i den finske avis IT-viikko af den 14. november 2002. Det oplyses, at reklamerne er udarbejdet ved hjælp af et program, som er udviklet af virksomheden Direct Advisor.com. Programmet udnytter de faciliteter, som findes i Windows Messenger-programmet, som brugerne skulle kunne bruge til at sende meddelelser til webmasteren. Messenger-faciliteterne findes i Windows 2000-, NT- og XP-programmerne.

Mener Kommissionen, at det direktiv om beskyttelse af personoplysninger i telekommunikationsnet, som for nylig blev vedtaget, beskytter forbrugerne tilstrækkeligt mod disse vinduer?

Svar afgivet på Kommissionens vegne af Erkki Liikanen

(27. januar 2003)

Reklamer, der sendes via programmet fra Direct Advertiser.com, som det ærede medlem henviser til, falder ikke inden for definitionen på elektronisk post, jf. Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (Direktiv om databeskyttelse inden for elektronisk kommunikation)(1). Denne definition omfatter kun meddelelser, som kan lagres i terminaludstyr, indtil de hentes af adressaten. Meddelelser, som beror på, at adressaten er on line, og som forsvinder, når dette ikke er tilfældet, er ikke omfattet af definitionen af elektronisk post. Som følge heraf stilles der i direktivet ikke et krav om forudgående samtykke for sådanne meddelelser (cf. artikel 13, stk. 1). I stedet overlades det til medlemsstaterne at vælge mellem to modeller: enten forudgående samtykke (opt-in) eller fravælgelse (opt-out) (artikel 13, stk. 3). Ifølge direktivet skal de nationale opt-in- eller opt-out-regler være indført senest den 1. november 2003.

Direct Advertiser.com forklarer på sit netsted, hvordan brugere af Windows software kan blokere for meddelelser på deres terminaludstyr ved at slå Windows Messenger programmet fra. Denne information bør findes i de meddelelser, der sendes via programmet for at give modtagere en opt-out facilitet, jf. kravene i det nye direktiv, medmindre strengere nationale opt-in-krav er indført.

Endvidere forekommer det, at Windows Messenger programmet under alle omstændigheder ikke er beregnet til sende meddelelser uopfordret fra tredjeparter, og at softwaren fra Direct Advertiser.com uretmæssigt benytter denne bagdør til potentielle kunders terminaludstyr. I forbindelse med Kommissionens løbende dialog med erhvervet om persondata og privatlivets fred vil den fortsat understrege, at

software bør udformes således, at privatlivets fred fremmes, og at standardopsætningen bør indstilles på en sådan måde, at brugere har tilstrækkelig kontrol med tredjeparters adgang til deres terminaludstyr og til data, som er lagret på dette udstyr.

(1) EFT L 201 af 31.7.2002.